উইকিপিডিয়ার কোথাও কোনোরকম ব্যক্তিগত আক্রমণ করবেন না। আপনার মতামত বিষয়বস্তুর মধ্যে সীমাবদ্ধ রাখুন, অবদানকারীর উপরে নয়। ব্যক্তিগত আক্রমণ উইকিপিডিয়া সম্প্রদায় ও একটি বিশ্বকোষ তৈরির জন্য প্রয়োজনীয় সহযোগিতামূলক পরিবেশের ক্ষতি করে। অন্য অবদানকারীদের সম্পর্কে অবমাননাকর মন্তব্য যেকোনো সম্পাদক সরিয়ে দিতে পারেন। কোনো সম্পাদক কাওকে বারবার বা গুরুতর ব্যক্তিগত আক্রমণ করলে তাকে বাধা দেওয়া হতে পারে।   কোন ধরণের আচরণ ব্যক্তিগত আক্রমণ হিসেবে গণ্য হবে?   গঠনমূলক আলোচনার বিপরীতে ব্যক্তিগত আক্রমণ কী তা নিয়ে বস্তুনিষ্ঠ ও ব্যাখ্যার জন্য উন্মুক্ত নয় এমন কোনও নিয়ম নেই, তবে কিছু মন্তব্য  গ্রহণযোগ্য নয়:   কোনো ব্যবহারকারীর বা ব্যবহারকারীদের কোনো দলের বিরুদ্ধে বর্ণ, লিঙ্গ, লিঙ্গ পরিচয়, যৌন অভিমুখিতা, বয়স, ধর্মীয় বা রাজনৈতিক বিশ্বাস, অক্ষমতা, জাতি, জাতীয়তা ইত্যাদির ভিত্তিতে করা অবমাননাকর, মানহানিকর, বা অপমানসূচক মন্তব্য। ধর্ম, জাতি, যৌন অভিমুখিতা, লিঙ্গ পরিচয়, অক্ষমতা বা জাতিয়তা কী তা নিয়ে মতবিরোধ কোনও বৈধ অজুহাত নয়।  কোনো ব্যক্তির সংশ্লিষ্টতা ব্যবহার করে তার মতামতকে খারিজ করা বা ছোট করে দেখা, যেমন: "তুমি তো ক্রিকেট পছন্দ করো, তুমি ফুটবল নিয়ে কি জানো?" এমন চরিত্রহননমূলক তর্ক গ্রহণযোগ্য নয়। তবে, কোনো নির্দিষ্ট নিবন্ধ বা বিষয়ে ব্যবহারকারীর স্বার্থের সংঘাত আছে কিনা, তা নিয়ে প্রশ্ন করা ব্যক্তিগত আক্রমণ নয়। তবে সতর্ক থাকুন, কারো বাস্তব জীবনের পরিচয় নিয়ে অনুমান করা বা আলোচনা করা ব্যক্তিগত তথ্য ফাঁস হিসেবে বিবেচিত হতে পারে।  কোনো ব্যক্তির রাজনৈতিক পরিচয় ব্যবহার করে তার মতামতকে খারিজ করা, যেমন তাদের বামপন্থী বা ডানপন্থী বলে অভিযুক্ত করাও নিষিদ্ধ। সম্পাদকদের ব্যক্তিগত রাজনৈতিক মতামত থাকতে পারে, যতক্ষণ না এটি তাদের সম্পাদনা ও আলোচনাকে নেতিবাচকভাবে প্রভাবিত না করে।  অন্য কোনো ব্যবহারকারীর ওপর আক্রমণ করার উদ্দেশ্যে বাইরের কোনো আক্রমণাত্মক বা হয়রানিমূলক বিষয়বস্তুর লিংক প্রদান করা।  কাওকে নাৎসি, সন্ত্রাসী, স্বৈরশাসক, বা অন্য কোনো কুখ্যাত ব্যক্তির সঙ্গে তুলনা করা।  কোনো ব্যক্তির আচরণ নিয়ে অভিযোগ তোলা, যার পক্ষে প্রমাণ নেই। গুরুতর অভিযোগের ক্ষেত্রে সাধারণত সম্পাদনা পার্থক্যের লিংক ও শক্ত প্রমাণ থাকতে হবে।  হুমকি, যার মধ্যে অন্তর্ভুক্ত, তবে সীমাবদ্ধ নয়:  আইনি ব্যবস্থা নেওয়ার হুমকি  হিংস্রতা বা উইকির বাইরের হুমকি (বিশেষ করে মৃত্যুর হুমকি)  ইচ্ছাকৃতভাবে কোনো সম্পাদককে রাজনৈতিক, ধর্মীয় বা অন্য যেকোনো নিপীড়নের মুখে ফেলে দেওয়ার হুমকি দেওয়া বা পদক্ষেপ নেওয়া। যেমন সরকার, নিয়োগকর্তা বা অন্যদের মাধ্যমে। এমন ঘটনা কোনো প্রশাসকের নজরে আসার পর, তিনি সংশ্লিষ্ট হুমকিদাতাকে তাৎক্ষণিকভাবে দীর্ঘমেয়াদি বাধা দিতে পারেন। এই ধরনের ব্যবস্থা নেওয়ার পর প্রশাসকদের উচিত উইকিমিডিয়া ফাউন্ডেশনের সাথে যোগাযোগ করা।  কোনো ব্যবহারকারীর ব্যক্তিগত তথ্য ফাঁস করার হুমকি।  এই উদাহরণগুলো পূর্ণাঙ্গ নয়। একজন সম্পাদককে অপমান বা অসম্মান করা ব্যক্তিগত আক্রমণ, তা সে যেভাবেই করা হোক না কেন। সন্দেহ হলে, নিবন্ধের বিষয়বস্তুতে তার অবদানকারীর উল্লেখ না করে মন্তব্য করুন।   কেনো ব্যক্তিগত আক্রমণ ক্ষতিকর  ব্যক্তিগত আক্রমণ বিশৃঙ্খলা সৃষ্টি করে। নিবন্ধের আলাপ পাতায় এইধরনের আক্রমণ প্রায়শই আলোচনাকে নিবন্ধের বিষয়বস্তু থেকে সরিয়ে ব্যক্তির দিকে নিয়ে যায়। এতে পক্ষ-বিপক্ষ তৈরি হয় ও সম্পাদকদের একসাথে কাজ করা কঠিন হয়ে পড়ে।  বিভিন্ন সম্প্রদায় ও অঞ্চলের অবদানকারীরা উইকিপিডিয়ায় অবদান রাখেন এবং তাদের লেখায় তাদের দর্শন ফুটে উঠতে পারে। যুক্তিপূর্ণ বিতর্কের মাধ্যমে এই দর্শনগুলো একটি নিবন্ধে সমন্বিত করা যেতে পারে এবং এটি সবার জন্য আরো ভালো ও নিরপেক্ষ বিশ্বকোষ গড়ে তোলে। যারা এখানে সম্পাদনা করেন, তারা সবাই একটি সম্প্রদায়ের অন্তর্ভুক্ত—আমরা সবাই উইকিপিডিয়ান।  ব্যক্তিগত আক্রমণের বিরূদ্ধে নীতিমালা সকল উইকিপিডিয়ানের জন্য প্রযোজ্য। এমনকি যদি কোনো ব্যবহারকারীর অতীতে নির্বোধ বা অভদ্র আচরণের ইতিহাস থাকে, বা তিনি বাধাপ্রাপ্ত কিংবা নিষিদ্ধও হন, তবুও তার ওপর ব্যক্তিগত আক্রমণ করা অন্য যেকোনো ব্যবহারকারীর ওপর আক্রমণের মতোই অগ্রহণযোগ্য। উইকিপিডিয়া সুশীল সম্প্রদায়কে উৎসাহিত করে: মানুষ ভুল করে, কিন্তু তাদেরকে সেখান থেকে শিখতে ও তাদের উপায় পরিবর্তন করতে উৎসাহিত করা হয়। ব্যক্তিগত আক্রমণ এই চেতনার পরিপন্থী এবং বিশ্বকোষ নির্মাণের কাজের জন্য ক্ষতিকর।   ব্যক্তিগত আক্রমণ এড়ানো   ভদ্র ও কার্যকর আলোচনার জন্য, বিতর্কে ব্যক্তিকে লক্ষ্য না করে বিষয়বস্তু ও কাজের দিকে মনোযোগ দেওয়া উচিত; অর্থাৎ, আলোচনা ব্যক্তিকেন্দ্রিক না হয়ে বিষয়কেন্দ্রিক হওয়া উচিত।  যখন কোনো বিষয়বস্তু নিয়ে মতবিরোধ হয়, তখন অন্য ব্যবহারকারীকে উল্লেখ করা সবসময় ব্যক্তিগত আক্রমণ নয়। যেমন, কেউ যদি লেখে, "আপনার ক বিষয়ক বক্তব্য ভুল, কারণ খ উৎসে এর ভিন্ন ব্যাখ্যা আছে", বা "আপনি যে অনুচ্ছেদটি যোগ করেছেন, সেটি মৌলিক গবেষণা বলে মনে হচ্ছে"—এসব মন্তব্য ব্যক্তিগত আক্রমণ নয়। তবে, যদি লেখা হয় "এই বক্তব্যটি..." বা "যে অনুচ্ছেদটি যোগ করা হয়েছে...", তাহলে সেটি ব্যক্তিগত আক্রমণ হিসেবে ভুল বোঝার সম্ভাবনা কম, কারণ এতে দ্বিতীয় পুরুষ ব্যবহারে এড়ানো হয়েছে। যেমন, "এই অনুচ্ছেদটি [পার্থক্য] যোগ করা হয়েছে, যা মৌলিক গবেষণা বলে মনে হচ্ছে"—এভাবে লেখা আরও ভালো, কারণ এতে পার্থক্য দেওয়ায় বিভ্রান্তির সুযোগ কমে আসবে। একইভাবে, যদি ব্যবহারকারীর আচরণ বা ইতিহাস নিয়ে উপযুক্ত স্থানে (যেমন: ব্যবহারকারীর আলাপ পাতা, বা প্রশাসকদের আলোচনাসভায়) আলোচনা করা হয়, তবে সেটিও ব্যক্তিগত আক্রমণ নয়।  সম্পাদকদের উচিত সভ্য থাকা ও সঠিক আচরণবিধি অনুসরণ করে মতপার্থক্য তুলে ধরা। উত্তেজক মন্তব্যের উপযুক্ত প্রতিক্রিয়া হলো বিষয়বস্তু নিয়ে আলোচনা করা—ব্যক্তিকে নীতিমালার লঙ্ঘনকারী হিসেবে দোষারোপ করা নয়। যদি কেউ কাউকে ব্যক্তিগত আক্রমণের জন্য অভিযুক্ত করেন, তবে সেই অভিযোগের যথাযথ প্রমাণ না দিলে সেটাও এক ধরনের ব্যক্তিগত আক্রমণ হিসেবে ধরা হতে পারে। (আরও দেখুন: অভদ্রতা)।   ব্যক্তিগত আক্রমণের প্রতিক্রিয়া   প্রথম ঘটনা ও বিচ্ছিন্ন মন্তব্য  যদি কোনো ব্যক্তিগত আক্রমণ বিচ্ছিন্ন ও একবারের ঘটনা হয়, তাহলে অনেক সময় এর সর্বোত্তম প্রতিক্রিয়া হলো একে উপেক্ষা করা। অনেক সময় এই ধরনের মন্তব্য আসলে আক্রমণ হিসেবেই করা হয় না, বরং উত্তপ্ত বিতর্কের সময় সম্পাদকরা অতিরিক্ত প্রতিক্রিয়া দেখিয়ে ফেলেন। তার উপর, উইকিপিডিয়ার আলোচনা লেখা-ভিত্তিক হওয়ায় অনেক সূক্ষ্মতা ও আবেগ প্রকাশ ঠিকমতো হয় না, যার ফলে সহজেই ভুল বোঝাবুঝি তৈরি হতে পারে। যদিও এই কারণগুলো ব্যক্তিগত আক্রমণের পক্ষে যুক্তি নয়, তবুও অন্যদের রাগান্বিত বা অসভ্য মন্তব্যকে সম্ভব হলে উপেক্ষা করতে এবং বিশ্বকোষ উন্নয়নে মনোনিবেশ করতে সম্পাদকদের উৎসাহ দেওয়া হয়।  যদি আপনি মনে করেন যে প্রতিক্রিয়া দেওয়া প্রয়োজন ও উপযুক্ত, তাহলে আপনি ব্যবহারকারীর আলাপ পাতায় একটি ভদ্র বার্তা রেখে আসতে পারেন। নিবন্ধের আলোচনা পাতায় উত্তর না দেওয়াই ভালো, কারণ এতে পরিস্থিতি আরও উত্তপ্ত হতে পারে। একইসঙ্গে, আপনিও যেন অসভ্য বা আক্রমণাত্মক আচরণ না করেন সেটি গুরুত্বপূর্ণ—এমনকি যদি আপনি অপমানের শিকার হন। যদিও সতর্কতা টেমপ্লেট ব্যবহার করা যায়, তবুও নির্দিষ্ট পরিস্থিতি অনুযায়ী একটি ব্যক্তিগত বার্তা অনেক সময় আর গ্রহণযোগ্য। যদি সম্ভব হয়, আচরণ নিয়ে তর্কের বদলে বিষয়বস্তু সংক্রান্ত সমস্যার সমাধানে মতৈক্যে পৌঁছানোর চেষ্টা করুন।  অত্যন্ত অপমানজনক বা বিধ্বংসী আক্রমণ—যেমন শারীরিক হুমকি, আইনি হুমকি, বা প্রকাশ্য বিদ্বেষপূর্ণ গালি—উপেক্ষা করা উচিত নয়। এ ধরনের বিশেষ পরিস্থিতিতে তাৎক্ষণিক পদক্ষেপ প্রয়োজন হতে পারে, এবং এগুলো প্রশাসকদের আলোচনাসভায় জানানো যেতে পারে।  উপযুক্ত ফোরামে (যেমন: ব্যবহারকারীর আলোচনা পাতা বা উইকিপিডিয়ার কোনো আলোচনাসভায়) কারও আচরণ নিয়ে আলোচনা করা ব্যক্তিগত আক্রমণ নয়।   পুনরাবৃত্ত আক্রমণ  যেসব ব্যক্তিগত আক্রমণ বারবার ঘটে কিন্তু খুব বেশি বিধ্বংসী নয়, ও যুক্তিপূর্ণ অনুরোধের পরও বন্ধ হচ্ছে না—সে ক্ষেত্রে প্রশাসকদের আলোচনাসভায় জানানো যেতে পারে। বেশিরভাগ ক্ষেত্রেই, সম্পাদকরা একসঙ্গে কাজ করে ও বিষয়বস্তুর ওপর মনোযোগ দিয়ে সমস্যার সমাধান করতে পারেন, এবং সঙ্গে সঙ্গেই প্রশাসনিক হস্তক্ষেপের প্রয়োজন হয় না।   ব্যক্তিগত আক্রমণ অপসারণ   অন্য সম্পাদকদের সম্পর্কে অবমাননাকর মন্তব্য যেকোনো সম্পাদক অপসারণ করতে পারেন। তবে বেশিরভাগ ব্যক্তিগত আক্রমণ কখন বা আদৌও মুছে ফেলা উচিত কিনা, তা নিয়ে পরিষ্কার নীতিমালা নেই—এটি ব্যাপক বিতর্কের বিষয়। নিজের ব্যবহারকারী আলাপ পাতা থেকে নিঃসন্দেহে ব্যক্তিগত আক্রমণ মুছে ফেলা খুব কম ক্ষেত্রেই সমস্যা সৃষ্টি করে। অন্য আলাপ পাতায়—বিশেষত যদি মন্তব্যটি সরাসরি আপনার বিরুদ্ধে হয়—তাহলে কেবল স্পষ্ট ব্যক্তিগত আক্রমণ হলে তা অপসারণ করা উচিত। এই উদ্দেশ্যে  টেমপ্লেট ব্যবহার করা যায়।  তবে কিছু ব্যতিক্রমী পরিস্থিতি রয়েছে। সবচেয়ে গুরুতর ব্যক্তিগত আক্রমণ যেমন—উইকিপিডিয়ানদের অপ্রকাশিত ব্যক্তিগত তথ্য প্রকাশের চেষ্টা—এগুলো শুধুই গালিগালাজ নয়, বরং সম্প্রদায় ও প্রকল্পের ক্ষতির কারণ, তাই এগুলো লক্ষ্যবস্তু আপনি না হলেও অপসারণ করা উচিত। সংবেদনশীল তথ্য সংশ্লিষ্ট কিছু ক্ষেত্রে গোপন করার অনুরোধ করাও প্রয়োজনীয় হতে পারে।   উইকিপিডিয়ার বাইরের আক্রমণ  উইকিপিডিয়া উইকিমিডিয়া ফাউন্ডেশনের নিয়ন্ত্রণের বাইরে থাকা মাধ্যমে আচরণ নিয়ন্ত্রণ করতে পারে না, তবে অন্যত্র করা ব্যক্তিগত আক্রমণ সংশ্লিষ্ট সম্পাদকের উইকিপিডিয়ায় সদিচ্ছা নিয়ে সন্দেহ তৈরি করে। উইকিপিডিয়ার বাইরে ব্যক্তিগত আক্রমণ বা মানহানিকর মন্তব্য প্রকাশ করা সম্প্রদায় ও সংশ্লিষ্ট সম্পাদকদের সম্পর্কের ক্ষতি করে, বিশেষ করে যখন এতে ব্যক্তিগত গোপনীয়তা লঙ্ঘিত হয়। এসব আক্রমণ পরিস্থিতিকে জটিল করে তোলে বলে বিবেচনা করলে, প্রশাসকরা প্রয়োজনীয় ব্যবস্থা নিতে পারেন।   বহিঃস্থ লিংক   উইকিপিডিয়া সম্পাদনায় যুক্ত কোনো ব্যক্তির বিরুদ্ধে হুমকি, গোপনীয়তা লঙ্ঘন, হয়রানি বা শারীরিক সহিংসতার বহিঃস্থ লিংক সংযুক্ত করা কখনোই গ্রহণযোগ্য নয়। তবে এটিকে বৈধ সমালোচনার সঙ্গে গুলিয়ে ফেলবেন না। নিবন্ধে বহিঃস্থ লিংক যোগ করা একটি সম্পাদনা সংক্রান্ত বিচারবোধের বিষয়।  এই নীতির ব্যাখ্যা আরও জটিল হতে পারে। বিস্তারিত নির্দেশনার জন্য দেখুন: Wikipedia:Linking to external harassment।   ব্যক্তিগত আক্রমণের পরিণতি  যদিও সম্পাদকদের উৎসাহ দেওয়া হয় বিচ্ছিন্ন ব্যক্তিগত আক্রমণকে উপেক্ষা করতে বা ভদ্রভাবে প্রতিক্রিয়া জানাতে, তবে তার মানে এই নয় যে এই আক্রমণগুলো গ্রহণযোগ্য। ক্রমাগত শত্রুতাপূর্ণ আচরণ সম্প্রদায়ের পক্ষ থেকে আস্থা রাখা কঠিন করে তোলে এবং এটি ধ্বংসাত্মক সম্পাদনা হিসেবে বিবেচিত হতে পারে। যেসব ব্যবহারকারী ব্যক্তিগত আক্রমণমূলক ও আক্রমণাত্মক আচরণ অব্যাহত রাখেন, তারা সহজেই প্রশাসকদের আলোচনাসভায় আলোচনার মাধ্যমে গুরুতর পরিণতির মুখোমুখি হতে পারেন।  গুরুতর ক্ষেত্রে, এমনকি একটি বিচ্ছিন্ন ব্যক্তিগত আক্রমণের কারণেও বাধা দেওয়া হতে পারে যদি সেটি প্রকল্পের স্বাভাবিক কার্যক্রমে বিঘ্ন ঘটায়। মৃত্যুর হুমকি বা একই রকম গুরুতর বিষয়ে কোনো সতর্কতা ছাড়াই বাধা দেওয়া হতে পারে। অপেক্ষাকৃত কম গুরুতর ব্যক্তিগত আক্রমণের ক্ষেত্রে সাধারণত প্রথমে একটি সতর্কতা ও সাবধাম হওয়ার অনুরোধ জানানো হয়। কিন্তু যদি এই ধরনের আচরণ সতর্কতার পরও চলতে থাকে, তাহলে ধাপে ধাপে কঠোর বাধা দেওয়া হতে পারে।  তবে প্রশাসকদের উদ্দেশে পরামর্শ হলো—কম গুরুতর পরিস্থিতিতে যেখানে আচরণ প্রকল্পে প্রকটভাবে বিঘ্ন সৃষ্টি করছে কিনা তা স্পষ্ট নয়, সেখানে সরাসরি বাধা দেওয়ার চেয়ে অন্যান্য সমাধান পদ্ধতিকে অগ্রাধিকার দেওয়া। বারবার ব্যক্তিগত আক্রমণ ঘটলে সেটি ধ্বংসাত্মক সম্পাদনা হিসেবে দেখার সম্ভাবনা বেশি থাকে।  ব্যক্তিগত আক্রমণের জন্য বাধা দেওয়া উচিত শুধুমাত্র প্রতিরোধমূলক উদ্দেশ্যে, শাস্তিমূলকভাবে নয়। যদি এটি পরিষ্কার হয় যে ব্যবহারকারী ভবিষ্যতেও ব্যক্তিগত আক্রমণ করবেন, তখন বাধা দেওয়া ন্যায়সঙ্গত হতে পারে।   আরও দেখুন   উইকিপিডিয়ার নীতিমালা    আক্রমণাত্মক পাতা  উইকিপিডিয়া:সংঘাত নিরসন  অবমাননা   সম্পর্কিত বিষয়বস্তু   foundation:Non-discrimination policy  বিষয়শ্রেণী:উইকিপিডিয়া শিষ্টাচার প্রবন্ধ বিষয়শ্রেণী:উইকিপিডিয়া নির্দেশাবলী বিষয়শ্রেণী:উইকিপিডিয়া সংঘাত নিরসন বিষয়শ্রেণী:উইকিপিডিয়া নীতিমালা ও নির্দেশাবলী